Document ID: 31993D0494

Odločba Komisije
z dne 23. julija 1993
o posebnih pogojih za uvoz ribiških proizvodov s poreklom iz Ferskih otokov
(93/494/EGS)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti,
ob upoštevanju Direktive Sveta 91/493/EGS z dne 22. julija 1991 o sanitarno-zdravstvenih pogojih za proizvodnjo in dajanje na trg ribiških proizvodov [1], in zlasti člena 11 Direktive,
ker je skupina izvedencev Komisije opravila inšpekcijski pregled na Ferskih otokih z namenom preveriti pogoje, pod katerimi se ribiški proizvodi proizvajajo, skladiščijo in odpremijo v Skupnost;
ker se določbe ferske zakonodaje o zdravstvenih inšpekcijah in nadzoru ribiških proizvodov lahko štejejo za enakovredne določbam Direktive 91/493/EGS;
ker sta pristojni ferski organ, Heilsufrodiliga Starvsstovan (Inštitut za prehrano in okolje), in njegova inšpekcijska služba, Oddelek za ribištvo, sposobna učinkovito preverjati izvajanje veljavne zakonodaje;
ker mora postopek pridobivanja zdravstvenega spričevala iz točke (a) člena 11(4) Direktive 91/493/EGS vključevati tudi opredelitev vzorčnega spričevala, minimalne zahteve glede jezika(-ov), v katerih mora biti sestavljeno, ter status osebe, ki je pooblaščena, da ga podpiše;
ker mora biti v skladu s točko (b) člena 11(4) Direktive 91/493/EGS na paketih ribiških proizvodov pritrjena oznaka z imenom tretje države in številko odobritve obrata izvora ali predelovalnega plovila;
ker mora biti v skladu s točko (c) člena 11(4) Direktive 91/493/EGS sestavljen seznam odobrenih obratov in/ali predelovalnih plovil; ker mora biti navedeni seznam sestavljen na podlagi obvestila Inštituta za prehrano in okolje Komisiji; ker je torej naloga Inštituta za prehrano in okolje, da zagotovi skladnost z določbami, predpisanimi v ta namen v členu 11(4) Direktive 91/493/EGS;
ker je Inštitut za prehrano in okolje priskrbel uradna zagotovila glede skladnosti s pravili iz poglavja V Priloge k Direktivi 91/493/EGS in glede izpolnjevanja zahtev, enakovrednih zahtevam za odobritev obratov in predelovalnih plovil iz navedene direktive;
ker so ukrepi, predvideni s to odločbo, v skladu z mnenjem Stalnega veterinarskega odbora,
SPREJELA NASLEDNJO ODLOČBO:
Člen 1
Heilsufrodiliga Starvsstovan (Inštitut za prehrano in okolje) je pristojni organ na Ferskih otokih za preverjanje in potrjevanje ustreznosti ribiških proizvodov v skladu z zahtevami Direktive 91/493/EGS.
Člen 2
Ribiški proizvodi s Ferskih otokov morajo izpolnjevati naslednje pogoje:
1. vsako pošiljko mora spremljati oštevilčen originalni izvod zdravstvenega spričevala, ki je pravilno izpolnjeno, podpisano, datirano in obsega en list v skladu z vzorcem iz Priloge A;
2. proizvodi morajo biti iz odobrenih obratov ali iz predelovalnih plovil iz Priloge B;
3. razen v primeru zamrznjenih nepakiranih ribiških proizvodov, namenjenih za proizvodnjo konzervirane hrane, mora biti na vseh paketih napis "Ferski otoki" in kontrolna številka za obrat izvora ali predelovalno plovilo, vse z neizbrisnimi črkami.
Člen 3
1. Spričevala iz točke 1 člena 2 morajo biti sestavljena vsaj v enem od uradnih jezikov države članice, kjer kontrole potekajo.
2. Spričevala morajo vsebovati ime, položaj in podpis predstavnika Inštituta za prehrano in okolje ter uradni žig inštituta v barvi, ki se razlikuje od barve drugih oznak na spričevalu.
Člen 4
Ta odločba se uporablja od 1. oktobra 1993.
Člen 5
Ta odločba je naslovljena na države članice.
V Bruslju, 23. julija 1993

Labels: 3
0
18
6